b'\n_START_ARTICLE_\nUlpia Traiana Sarmizegetusa\n_START_SECTION_\nZgodovina\n_START_PARAGRAPH_\nNatan\xc4\x8dno obdobje, v katerem se je mesto zgradilo, ni znano. Nekateri zgodovinarji trdijo, da so prvo naselbino zgradili leta 106-107, drugi da leta 108-110. Kakorkoli \xc5\xbee, iz napisov, ki so jih na za\xc4\x8detku 14. stoletja odkrili v vasi Gr\xc4\x83di\xc5\x9fte, je razvidno, da so se v novo mesto vselili prvih letih po osvojitvi Dakije. Na napisu se bere: "Na ukaz cesarja Cezarja Nerva Trajana Avgusta, sina bo\xc5\xbeanskega Nerva, je da\xc4\x8dansko kolonijo naselil Decim Terencij Skavrijan, njen guverner"._NEWLINE_V Rimu so na ukaz senata naselitev kolonije ovekove\xc4\x8dili s prilo\xc5\xbenostnimi kovanci, posve\xc4\x8denimi cesarju Trajanu._NEWLINE_Med vladanjem cesarja Hadrijana se je mesto preimenovalo v Colonia Ulpia Traiana Augusta Dacica Sarmizegetusa. Med letoma 222 in 235 so kolonijo imenovali metropolis. Ime so odkrili na napisu na kamnu, ki se bere: "Gaju Ariju Kvadratu, sinu Gaja Arija Antonina, sedanjemu cesarskemu pretorju v Colonii Ulpii Traiani Augusti Dacici Sarmizegetusi". Gaj Arij Antonin je imel naslov legatus pro praetore, ki je bil uradni naslov guvernerjev nekaterih cesarskih provinc Rimskega cesarstva.\n_START_SECTION_\nLokacija\n_START_PARAGRAPH_\nNaselje je bilo zgrajeno kak\xc5\xa1nih 8 km od Tape, prelaza med Banatom in Transilvanijo, ki se sedaj imenuje \xc5\xbdelezna transilvanska vrata. Izbira njegove lokacije je temeljila na voja\xc5\xa1kih in gospodarskih prednostih, ki so jih dajali naravni oviri gorovje Retezat na jugu in gorovje Poiana Rusc\xc4\x83 na severu. Zaledje metropole je segalo od Tibiska do Micie in do kanjona Jiu. Mesto je varovalo ve\xc4\x8d kastrov: Tibiscum, Pons Augusti,Micia in Bumbe\xc8\x99ti._NEWLINE_Skozi mesto je \xc5\xa1la cesarska cesta, ki je povezovala Donavo in Porolissum (Moigrad) na severu province.'